છેલ્લાં વીસેક વર્ષથી હરિવલ્લભદાસ અને વિભાકરે આ પરંપરા શરૂ કરી હતી. દશેરાના દિવસે સવારે દસ વાગ્યાથી બપોરે બે વાગ્યા સુધી બંગલાની લોનમાં ફાફડા- જલેબીની પાર્ટી. ગરમાગરમ ફાફડા અને કેસરવાળી જલેબી તો તાવડામાંથી ઊતરે, પણ એ ઉપરાંત ભોજન સમારંભ પણ ખરો. લાગતા- વળગતા તમામ સરકારી અધિકારીઓને પરિવાર સાથે આ પાર્ટીમાં બોલવવાના. ત્રણેય ભાઇઓ પ્રેમથી અધિકારીઓની આગતા સ્વાગતા કરે અને જેને પૂછવા જેવું હોય એને હળવેથી પૂછી લેવાનું કે સાહેબ આ દિવાળીમાં કેરાલા જવું છે કે નૈનિતાલ? એ કહે એ રીતે પાંચ- છ દિવસની પેકેજ ટૂરની વ્યવસ્થા ગોઠવી આપવાની. ટૂરની ના પાડીને મોટું સ્માર્ટ ટીવી માગનારા અધિકારીઓની ઇચ્છા પણ પૂરી કરવાની.